**RELACION**

**PËR**

**PROJEKTLIGJIN**

**PËR NDARJEN E HEKURUDHËS SHQIPTARE SH.A.**

1. **QËLLIMI I PROJEKTLIGJIT DHE OBJEKTIVAT QË SYNOHEN TË ARRIHEN**

Ky Projektligj synon plotësimin e akteve normative të parashikuara në Ligjin nr.142/2016 (Kodi Hekurudhor i Republikës së Shqipërisë), të cilat mundësojnë zbatueshmërinë e këtij Ligji, por në mënyrë të posaçme i jep bazë ligjore krijimit të subjekteve vepruese në fushën e trasportit hekurudhor të cilat janë parashikuar si dy subjekte bazë, siç është Administratori i Infrastrukturës Hekurudhore dhe Sipërmarrësit Hekurudhorë.

Administratori i Infrastrukturës Hekurudhore është subjekti që zotëron dhe administron të gjithë infrastrukturën hekurudhore, që përbëhet nga traseja hekurudhore me shinat dhe stacionet hekurudhore, dhe mundëson veprimtarinë e çdo transportuesi hekurudhor, privat apo shtetëror, të huaj apo vendas, për transport mallrash apo udhëtarësh. Si zotërues i infrastrukturës hekurudhore ky subjekt ka shumë detyra, të përcaktuara në mënyrë të hollësishme në një numër dispozitash të Direktivës 2012/34/KE (direktiva bazë e tregut hekurudhor) për garantimin e menaxhimit të infrastrukturës hekurudhore në përputhje me politikën e BE-së për krijimin e një hapësire të përbashkët hekurudhore, në mënyrë transparente dhe jo diskriminuese.

Pikërisht këto detyra të Administruesit të Infrastrukturës, të Direktivës 2012/34/KE. Janë pasqyruar në mënyrë të plotë në Kodin Hekurudhor (Ligji 142/2016).

Po kështu, edhe për subjektet hekurudhore operatore që quhen Sipërmarrësit Hekurudhorë, Kodi pothuaj i ka pasqyruar në mënyrë të plotë të drejtat dhe detyrat që ato kanë gjatë veprimtarisë së tyre hekurudhore si transportues malli apo udhëtarësh me hekurudhë apo si ofrues shërbimesh në fushën hekurudhore.

Meqenëse, siç përmendet edhe më sipër, këto dy lloj subjektesh janë aktorët kryesorë që realizojnë gjithë veprimtarinë hekurudhore, fillimisht, nga zbatuesit dhe hartuesit e planit të veprimit në fushën e akteve ligjore zbatuese të kodit hekurudhor në PKIE, u parashikua ligj i veçantë për secilin:

1) Ligji për Administruesin e Infrastrukturës hekurudhore.

2) Ligji për Sipërmarrësit Hekurudhorë

Marrëdhënia midis tyre në mënyrë të drejtë, transparente dhe jodiskriminuese garantohet me anë të organeve rregullatore, si Autoriteti Rregullator dhe Liçencues Hekurudhor apo Autoriteti i Sigurisë Hekurudhore.

Gjatë punës në procesin e hartimit të këtyre dy akteve u konstatua se përmbajtja e tyre do të ishte një përsëritje në shkallë të konsiderueshme e përmbatjes së Kodit Hekurudhor.

Lidhur me ligjet mbi Sipërmarrjet hekurudhore dhe Administruesit e infrastrukturës, konstatohet që detyrat dhe funksionet kryesore të sipërmarrjeve hekurudhore dhe administruesve të infrastrukturës tashmë janë të rregulluara në Kodin Hekurudhor, siç është liçencimi i Sipërmarrjeve Hekurudhore, çertifikimi i sigurisë së Sipërmarrjeve Hekurudhore, autorizimi i sigurisë së Administruesit të Infrastrukturës, zbatimi i Sistemeve të Administrimit të Sigurisë, licencimi dhe çertifikimi i makinistëve, autorizimi i mjeteve lëvizëse dhe atyre te infrastrukturës, kontratat e Ofrimit të Shërbimit Publik për Sipërmarrjet Hekurudhore, etj.

Ndërkohë, ajo që shfaqej problematike për zgjidhje, ishte mënyra se si do të implementoheshin këto dy ligje, nëpërmjet reformimit dhe ristrukturimit të HSH-së, dhe jo hartimi i tyre.

Si rezultat, u vendos te hartohet një ligj për ndarjen e HSH përmes të cilit të përcaktohen detyrat dhe funksionet e sipërmarrjeve të ardhshme hekurudhore që do të krijohen nga ndarja e HSH-së dhe administruesit kryesorë të infrastrukturës, sipas Nenit 2 të Kodit Hekurudhor.

Duhet theksuar se hartimi i një ligji të vetëm për ndarjen e HSH-së eshte rekomanduar me shkrim edhe nga EUD në Tiranë. (Më shkresën e tij datë 11.03.2019 lidhur me: Ligjin mbi Sipërmarrjet Hekurudhore; dhe Ligjin për Administruesit e Infrastrukturës Hekurudhore).

Duke qenë se edhe në vendet evropiane ky proces nuk ka qenë i lehtë dhe zbatimi i direktivës 2012/34/KE, ka njohur variante të ndryshme në funksion të kuadrit ligjor të çdo vendi, nga ana e Asistences Teknike u ofruan për diskutim disa variante për mënyrën e ristrukturimit të HSH-së, në bazë të eksperiencave të njohura në vende të ndryshme të BE-së.

Varianti përfundimtar i dakordësuar, që rezulton më i miri për kushtet e HSH-së, ishte ai sipas formulimit të Direktivës 34/2012/BE, i cili nënkupton ndarjen totale të infrastrukturës hekurudhore në funksionet thelbësore të transportit të udhëtarëve dhe mallrave.

Për më tepër, në strukturën e sugjeruar si më sipër, do të shtohet një njësi e katërt plotësisht e ndarë, përgjegjëse për mirëmbajtjen e mjeteve lëvizëse hekurudhore.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Miratimi i këtij projektligji është në përputhje të plotë me programin politik të Keshillit të Ministrave për zhvillimin e sektorit hekurudhor nëpërmjet ristrukturimit të tij në përputhje me Direktivat dhe Rregulloret evropiane që disiplinojnë këtë sektor mjaft të rëndësishëm transporti.

Miratimi i këtij projektligji është i planifikuar në programin analitik të projekt akteve të Këshillit të Ministrave për vitin 2019.

Projektligji “Mbi Strukturimin e Hekurudhës Shqiptare” është pjesë e planit të projekt akteve të sektorit hekurudhor të planifikuar për t’u adoptuar në Traktatin e Komunitetit të Transportit të ratifikuar nga RSH-së me Ligjin Nr. 8/2018 “Për Ratifikimin e Traktatit që Themelon Komunitetin e Transportit.

Miratimi i këtij projektligji është në përputhje të plotë me strategjinë e zhvillimit të sektorit hekurudhor në Shqipëri, e cila është pjesë përbërëse e Strategjisë Sektoriale të Transportit Shqiptar dhe Planit të Veprimit për vitet 2016-2020, të miratuar me VKM Nr. 811, të datës 16.11.2016.

Miratimi i këtij projektligji është në përputhje të plotë me Planin Kombetar të Transportit Shqiptar - Rishikimi II, 2018, për zhvillimin e sektorit hekurudhor.

Projektligji “Mbi Strukturimin e Hekurudhës Shqiptare” është pjesë e zbatimit të ligjit Nr. 142/2016, Kodi Hekurudhor i RSH-së dhe në veçanti Nenit 6, gërma “dh’ dhe “e”.

1. **ARGUMENTIMI I PRJEKTLIGJIT LIDHUR ME PËRPARËSITË, PROBLEMATIKAT, EFEKTET E PRITSHME**

Miratimi i ketij Projektligji është me prioritet të lartë pasi, se bashku me ligjet e tjera te kesaj pakete ligjore, do te beje te mundur zbatimin e Kodit Hekurudhor, që ka hyrë në fuqi në korrik 2018.

Tregu kërkon urgjentisht ndarjen e Infrastrukturës hekurudhore nga operimi nëpërmjet krijimit të Administratorit të Infrastrukturës si subjekt i ndarë nga proceset e transportit hekurudhor si dhe të sipërmarrësve hekurudhorë, për të zbatuar rekomandimin kryesor te Direktivave Europiane për ndër-veprueshmërinë dhe krijimin e zonës së vetme europiane në transportin hekurudhor.

Kjo është një kërkesë e vazhdueshme nga BE pasi çdo investitor i huaj i mundshëm në fushën e transportimit hekurudhor kërkon që të bashkëpunojë mbi baza kontratash operimi me Administratorin e Infrastrukturës në bazë të një Libri Tarifash për shfrytëzimin e infrastrukturës (Deklarata e Rrjetit) të hartuar në përputhje me standartet evropiane në këtë fushë.

Aktualisht, në treg operojnë tre sipërmarrës hekurudhorë privatë dhe kërkesa të tjera pritet të ofrohen, duke i dhënë energji të reja infrastrukturës hekurudhore shqiptare dhe HSH-së, aq të kërkuara prej saj në kushtet e një gjendjeje të rëndë financiare që ajo po kalon. Ky proces është vlerësuar mjaft nga Sekretariati Komunitetit të Transportit si tregues domethënës i nje zhvillimi inkurajues i hekurudhës shqiptare, krahasuar edhe me vendet e tjera të rajonit.

Miratimi i ketyre ligjeve eshte prioritar pasi rregullon perfundimisht kuadrin rregullator dhe të sigurisë për veprimtarinë e sipërmarrësve hekurudhorë, që deri tani operojnë me akte transitore.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektligji i propozuar është në përputhje më nenet 78 dhe 83, pika 1 të Kushtetutës së Republikës së Shqipërisë.

Ky projektligj del në zbatim të Kodit Hekurudhor të RSH, miratuar me ligjin 142/2016, neni 6 gërma “dh’ dhe “e”.

Ky projektligj është në përputhje me Direktivën 2012/34/BE “Mbi krijimin e një zone të vetme evropiane hekurudhore”, Direktivën 2016/545/BE “Për ndarjen e kapaciteteve”, 2016/1148/BE “Për sigurinë e rrjetit”, Rregulloren 2014/869 “Për shërbimet e reja të udhëtarëve”, etj.

Projektligji del në zbatim të Planin Kombëtar për Integrimin Evropian per vitin 2019 (VKM Nr. 246 i datës 09.05.2018)

Projektligji zbaton Kapitullin 14 të shtojcës së Planit Kombëtar për Integrimin Evropian

**V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE**

Ky projektligj në tërësi ka përafrim të pjesshëm me aktet e EU sipas Tabelave të Përputhshmërisë që i bashkëlidhen këtij Projektligji dhe, në veçanti, përputhshmëri të plotë me parimet më të rëndësishme të BE-së, që rregullojnë këtë sektor të rëndësishëm transporti.

Siç është përmendur në pikën I, Komisioni Evropian i jep prioritet të lartë ndarjes së Administratorit të Infrastrukturës nga të gjitha shërbimet e tjera në hekurudhë qoftë ato transportuese apo shërbime mirëmbatjeje. Në këto kushte ky ligj plotëson një nga kërkesat e vazhdueshme të BE-s në drejtim të transporti hekrudhor në Shqipëri.

**VI. PËRMBLEDHJE SHPJEGUESE E PËRMBAJTJES SË PROJEKTAKTIT**

Sipas versionit optimal të përzgjedhur në këtë projektligj, HSH sh.a. do të ndahet në katër Njësi të Pavarura, secila Shoqëri Aksionare plotësisht e pavarur nga të tjerat që do të veprojnë në fushat e mëposhtme të biznesit:

1. ***Administruesi i Infrastrukturës,*** në kuptimin e Nenit 5, të Ligjit 142/2016, disponon pavarësinë e garantuar në Nenet 7 dhe 10 të Ligjit 142/2016.
2. ***Sipërmarrësi Hekurudhor*** ***për Shërbimet e Udhëtarëve*** i cili është përgjegjës për***:***
   1. transportin kombëtar dhe ndërkombëtar të udhëtarëve në bazë të mbulimit të kostos komerciale,
   2. shërbimin e transportit publik të udhëtarëve si pjesë e Detyrimit të Shërbimit Publik (PSO) me subvencionimin e kostove tregtare në përputhje me Nenet 150-152 të Ligjit 142/2016 dhe Rregullores 1370/2007/ BE.

Sipërmarrja hekurudhore disponon pavarësinë e garantuar me Nenet 7 dhe 8 të Ligjit 142/2016.

1. ***Sipërmarrësi Hekurudhor për Transporin e Mallrave***, i cili është përgjegjës për transportin kombëtar dhe ndërkombëtar të mallrave nëpërmjet hekurudhës dhe mjeteve të tjera të transportit (multimodal) bazuar në mbulimit e kostove tregëtare.

Sipërmarrja hekurudhore disponon pavarësinë e garantuar me Nenin 7 dhe 8 të Ligjit 142/2016.

1. ***Sipërmarrësi Hekurudhor për Mirëmbajtjen e Mjeteve***, është përgjegjës për mirëmbajtjen, riparimin dhe prodhimin e mjeteve lëvizëse për Sipërmarrjet publike dhe private në baza tregtare dhe në mënyrë jodiskriminuese***.***

Me hyrjen ne fuqi te ligjit do te krijohen Kompanitë si më poshtë:

* Shoqëria Aksionere (sh.a.) Infrastruktura e Hekurudhës Shqiptare,
* Shoqëria Aksionere (sh.a.) e Transportit të Udhëtarëve,
* Shoqëria Aksionere (sh.a.) e Transportit të Mallrave,
* Shoqëria Aksionere (sh.a.) e Mirëmbajtjes së Mjeteve Lëvizëse Hekurudhore.

Ato do të jenë në pronësi të Republikës së Shqipërisë dhe do të qeverisen si Ndërmarrje në pronësi Publike ose të kontrolluara nga shteti në përputhje me Ligjin për Sipërmarrjet Publike.

**Procedura e Implementimit të Kompanisë Hekurudhore**

Me Vendim të Këshillit të Ministrave, me propozim të përbashkët të Ministrit të Financave dhe Ekonomisë dhe Ministrit të Infrastrukturës dhe Energjisë, miratohet plani masave për zbatimin e ketij ligji pas hyrjes në fuqi të tij, ndërkohë që Ministri i Financës dhe Ekonomisë, në bashkëpunim me Drejtuesit e HSH-së do të përcaktojnë se cilat nga asetet e luajtshme dhe të paluajtshme, aksionet, të drejtat dhe fondet e HSH, do të bëhen pjesë e aseteve të kompanive të ndara që do të krijohen mbas regjistrimit të tyre në Qendrën Kombëtare të Biznesit (QKB).

Përveç ndarjes së aseteve dhe llogarive, veprimet më të rëndësishme gjatë fazës gjashtëmujore të themelimit janë:

* + - Përgatitja dhe lidhja e kontratave ndërmjet Ministrisë së Ekonomisë dhe Financave dhe katër kompanive të reja që do të themelohen mbas ndarjes së aseteve dhe llogarive
    - Krijimi i Bordeve drejtuese për të katër kompanitë, duke përfshirë përzgjedhjen e anëtarëve të Bordit
    - Veprimet e para që do të ekzekutohen nga të katër Bordet do të jenë:
* Miratimi i Statutit për secilën prej kompanive
* Zhvillimi dhe implementimi i strukturës së tyre organizative
* Ndarja e personelit të HSH sh.a. nëpër katër kompanitë e reja
  + - Ministri i Ekonomisë dhe Financave paraqet kërkesën për regjistrimin e katër kompanive të reja në QKB.

**VII. INSTITUCIONET DHE ORGANET QË NGARKOHEN PËR ZBATIMIN E AKTIT**

Për zbatimin e projektligjit ngarkohen Ministria e Ekonomisë dhe Financave dhe Ministria e Infrastrukturës dhe Energjisë.

**VIII. MINISTRITE, PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projektvendimi është hartuar nga Ministria e Infrastrukturës dhe Energjisë dhe institucionet e mëposhtme:

* Asistenca Teknike e financuar nga Komisioni Evropian, nëpërmjet Delegacionit Evropian në Tiranë, me Nr. Kontrate: 2018/400449a.
* Sektori Politikave dhe Strategjive të Zhvillimit të Transportit Hekurudhor, Drejtoria e Përgjithshme e Politikave dhe Zhvillimit të Infrastrukturës dhe Territorit, MIE
* Përfaqësues të HSH-së
* Inspektoriati Hekurudhor Durres
* Instituti i Transportit Tiranë
* Pjesëmarrësit e tregut si sipërmarrësit hekurudhorë ekzistues të licensuar, aplikantët potencialë për liçencat hekurudhore dhe menaxherët infrastrukturorë.

**IX. RAPORTI I VLERËSIMIT TË ARDHURAVE DHE SHPENZIMEVE BUXHETORE**

Ky projektvendim nuk shoqërohet me efekte financiare shtesë për buxhetin e shtetit.

Në programin Buxhetor Afatmesëm 2020-2022, është parashikuar fondi 400,000,000 lekë për mbështetjen e Sektorit të Hekurudhës HSH. Aktualisht me këtë fond sot mbulohen shpenzimet për paga/sigurime shoqërore përkatësisht për punonjësit ekzistues të administratës që do të shpërndahen në katër shoqëritë e reja që dalin nga ristrukturimi:

**1. Ligji i ristrukturimit**

* Shoqëria Aksionere (sh.a.) Infrastruktura e Hekurudhës Shqiptare,
* Shoqëria Aksionere (sh.a.) e Transportit të Udhëtarëve,
* Shoqëria Aksionere (sh.a.) e Transportit të Mallrave,
* Shoqëria Aksionere (sh.a.) e Mirëmbajtjes së Mjeteve Lëvizëse Hekurudhore;

Po kështu, personeli ekzistues do të shpërndahet edhe në organet e reja rregullatore që do të krijohen nga:

2. Ligji për Autoritetin e Sigurisë Hekurudhore

3. Ligji për Autoritetin Kombëtar të Investigimit të Aksidenteve dhe Incidenteve Hekurudhore dhe Detare

4. Ligji për Autoritetin rregullator dhe Liçencues.

Pra zbatimi i këtij projektligji sjell si pasojë ristrukturim të strukturave ekzistuese dhe lëvizje të brendshme që nuk sjellin kosto financiare shtesë.

**MINISTRI**

|  |
| --- |
|  |
|  |

**Belinda Balluku**